Poslednje stele noweho wodźenskeho systema za pěškow nastajene
Budyšin (CS/SN). Runje sčasom do jutrow je nowy wodźenski system za pěškow w Budyšinje dospołny. Zawčerawšim su poslednje dźesać z dohromady 25 stelow nastajili. Wone pokazuja wopytowarjam puć k dohromady 40 najwažnišim zajimawostkam města. Na wšitkich dwaj metraj wysokich a 30 centimetrow šěrokich stelach je nimo němskich a serbskich informacijow wurězk měšćanskeho plana widźeć. Prěnje pjeć stelow běchu 2015 stajili, dźesać dalšich lěto po tym. Prěnje tajke stajichu tam, hdźež wopytowarjo do Budyšina přichadźeja, potajkim při dwórnišću a busowym zastanišću kaž tež na parkowanišćomaj na Schliebenowej a na Třělnišću. Poslednje dźesać stelow postajichu nětko w nutřkownym a starym měsće. Kaž Budyski wyši měšćanosta Alexander Ahrens (SPD) rjekny, je wažne, zo móža so turisća tež analognje, to rěka bjez elektroniskich pomocnikow, orientować.
slv_Latn szl_Latn